[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 22.6.2006

COM(2006) 327 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

Τεχνική προσαρμογή του δημοσιονομικού πλαισίου για το 2007 σε συνάρτηση με την εξέλιξη του ΑΕΕ και των τιμών (Σημείο 16 της διοργανικής συμφωνίας της 17ης Μαΐου 2006 σχετικά με τη δημοσιονομική πειθαρχία και τη χρηστή δημοσιονομική διαχείριση)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

Τεχνική προσαρμογή του δημοσιονομικού πλαισίου για το 2007 σε συνάρτηση με την εξέλιξη του ΑΕΕ και των τιμών (Σημείο 16 της διοργανικής συμφωνίας της 17 ης Μαΐου 2006 σχετικά με τη δημοσιονομική πειθαρχία και τη χρηστή δημοσιονομική διαχείριση)

1. Εισαγωγή

Η διοργανική συμφωνία (ΔΣ) της 17ης Μαΐου 2006 σχετικά με τη δημοσιονομική πειθαρχία και τη χρηστή δημοσιονομική διαχείριση[1] περιλαμβάνει τον πίνακα του δημοσιονομικού πλαισίου της ΕΕ-27 για την περίοδο 2007-2013, εκφρασμένο σε τιμές του 2004 (Πίνακας 1).

Στο σημείο 16 της διοργανικής συμφωνίας ορίζεται ότι η Επιτροπή προβαίνει κάθε έτος, πριν από τη διαδικασία του προϋπολογισμού του οικονομικού έτους ν+1, στην τεχνική προσαρμογή του δημοσιονομικού πλαισίου σε συνάρτηση με τη διαμόρφωση του ακαθάριστου εθνικού εισοδήματος (ΑΕΕ) της ΕΕ και των τιμών. Η διαμόρφωση του ΑΕΕ έχει γίνει σύμφωνα με τις τελευταίες διαθέσιμες οικονομικές προβλέψεις (Συμβουλευτική επιτροπή των ιδίων πόρων – ΣΕΙΠ – συνεδρίαση της 19ης Μαΐου 2006). Σε ό,τι αφορά τις τιμές, η διοργανική συμφωνία (σημείο 16) προβλέπει τώρα σταθερό αποπληθωριστή 2% για όλες τις δαπάνες. Είναι επομένως δυνατό σ’αυτό το στάδιο να υπολογιστούν τα ανώτατα όρια των δαπανών σε τρέχουσες τιμές για όλη την περίοδο 2007-2013.

Κατ’εξαίρεση, η διοργανική συμφωνία σχετικά με το δημοσιονομικό πλαίσιο 2007-2013 τέθηκε σε ισχύ μετά την παρουσίαση του προσχεδίου προϋπολογισμού του 2007. Αντικείμενο της παρούσας ανακοίνωσης είναι να υποβληθεί στην αρμόδια για τον προϋπολογισμό αρχή το αποτέλεσμα αυτής της τεχνικής προσαρμογής (ΕΕ-27) για το 2007.

2. Λεπτομερειεσ προσαρμογησ του Πινακα του Δημοσιονομικου Πλαισιου (Πινακεσ 1-2)

Στον πίνακα 1 εμφανίζεται το δημοσιονομικό πλαίσιο για την ΕΕ-27 όπως έχει εγκριθεί στη διοργανική συμφωνία, δηλ. σε τιμές του 2004.

Ο πίνακας 2 περιλαμβάνει το δημοσιονομικό πλαίσιο για την ΕΕ-27 προσαρμοσμένο για το 2007. Περιλαμβάνει επίσης το δημοσιονομικό πλαίσιο εκφρασμένο ως ποσοστό του ΑΕΕ, σύμφωνα με τις τελευταίες διαθέσιμες οικονομικές προβλέψεις (συνεδρίαση της επιτροπής ΣΕΙΠ της 19ης Μαΐου 2006).

2.1. Προσαρμογή των ανωτάτων ορίων δαπανών ανά τομέα για το έτος 2007

Όπως προβλέπεται στο σημείο 16 της διοργανικής συμφωνίας, η προσαρμογή υπολογίζεται με την εφαρμογή ενός σταθερού ετήσιου αποπληθωριστή 2% στις πιστώσεις αναλήψεων υποχρεώσεων του δημοσιονομικού πλαισίου (σε τιμές του 2004).

Ο συνολικός αποπληθωριστής που προκύπτει για την περίοδο 2004-2007 ανέρχεται σε 6,1208%.

Για να εξασφαλιστεί η συνέπεια με τον καταλογισμό των δαπανών μεταξύ των δικαιούχων κρατών μελών, το συνολικό στοιχείο για την υποδιαίρεση 1Β «Συνοχή για τη ανάπτυξη και την απασχόληση» σε τιμές του 2007 στρογγυλοποιήθηκε προς την ανώτερη μονάδα.

Όσον αφορά τις πληρωμές, το συνολικό ανώτατο όριο αναπροσαρμόσθηκε με την εφαρμογή του ιδίου αποπληθωριστή (6,1208%) που είχε χρησιμοποιηθεί για τις πιστώσεις αναλήψεων υποχρεώσεων.

2.2. Συνολικό στοιχείο για το ΑΕΕ

Σύμφωνα με τις τελευταίες διαθέσιμες προβλέψεις, το ΑΕΕ για το 2007 καθορίζεται σε 11.566 δισεκατομμύρια ευρώ σε τρέχουσες τιμές για την ΕΕ-25 και σε 128 δισεκατομμύρια ευρώ σε τρέχουσες τιμές για τη Βουλγαρία και τη Ρουμανία.

Για τα επόμενα έτη (2008-2013) το ΑΕΕ για την ΕΕ-27 υπολογίστηκε με βάση τις μακροπρόθεσμες προβλέψεις για το μέσο ετήσιο συντελεστή ανάπτυξης (2,3% σε πραγματικές τιμές για την ΕΕ-27[2]) που χρησιμοποιήθηκε κατά τις διαπραγματεύσεις σχετικά με το δημοσιονομικό πλαίσιο 2007-2013, και τον ίδιο σταθερό ετήσιο συντελεστή πληθωρισμού 2% όπως συμφωνήθηκε στο σημείο 16 της διοργανικής συμφωνίας. Αυτές οι προβλέψεις είναι ενδεικτικές και θα αναπροσαρμόζονται ετησίως με βάση τις τελευταίες διαθέσιμες οικονομικές προβλέψεις.

2.3. Κύρια αποτελέσματα της τεχνικής προσαρμογής του δημοσιονομικού πλαισίου για το 2007 (EΕ-27)

Το συνολικό ανώτατο όριο των πιστώσεων αναλήψεων υποχρεώσεων για το 2007, ανέρχεται σε 128.091 εκατομμύρια ευρώ, που ισοδυναμεί με 1,10 % του ΑΕΕ.

Το συνολικό ανώτατο όριο που ανταποκρίνεται στις πιστώσεις πληρωμών ανέρχεται σε 123,790 εκατομμύρια ευρώ, δηλ. περίπου στο 1,06 % του ΑΕΕ. Με βάση τις τελευταίες οικονομικές προβλέψεις, αυτό αφήνει κάποιο περιθώριο κάτω από το ανώτατο όριο 1,24% των ιδίων πόρων ανερχόμενο σε 21.219 εκατομμύρια ευρώ (0,18% του ΑΕΕ για την ΕΕ-27).

3. Aλλα στοιχεια που συνδεονται με την τεχνικη προσαρμογη

3.1. Τομέας 5 (Διοίκηση)

Όσον αφορά τον τομέα 5, σε μία υποσημείωση του πίνακα του δημοσιονομικού πλαισίου διευκρινίζεται ότι τα ποσά για δαπάνες συντάξεων που έχουν ληφθεί υπόψη κάτω από το ανώτατο όριο του εν λόγω τομέα υπολογίζονται καθαρά αφού αφαιρεθούν οι εισφορές του προσωπικού στο συνταξιοδοτικό σύστημα εντός του ορίου των 500 εκατομμυρίων ευρώ (σε τιμές 2004), για την περίοδο 2007-2013. Αυτή η διάταξη πρέπει να ερμηνευθεί ως επιβάλλουσα διπλό όριο στα ποσά που προέρχονται από μείωση δαπανών συντάξεων για την εφαρμογή του ανωτάτου ορίου αυτού του τομέα:

- Κάθε έτος, το ποσό αυτό δεν μπορεί να υπερβαίνει τις εισφορές που είναι εγγεγραμμένες στα έσοδα του προϋπολογισμού.

- Το σύνολο των μειώσεων αυτών κατά την περίοδο 2007-2013 δεν μπορεί να υπερβεί τα 500 εκατομμύρια ευρώ σε τιμές 2004, ήτοι 71,4 εκατομμύρια κατά ετήσιο μέσο όρο (75,8 εκατομμύρια σε τιμές 2007).

Η επαναληπτική φύση των διοικητικών δαπανών επιβάλλει την ετήσια έγκριση του χαμηλότερου ορίου για να αποφευχθεί η χρησιμοποίηση, στην αρχή της χρονικής περιόδου, περιθωρίου το οποίο δεν θα ήταν πλέον συνολικά διαθέσιμο αργότερα. Για το 2007 – που είναι το πρώτο έτος της περιόδου — το ποσό που πρέπει να αφαιρεθεί είναι το χαμηλότερο ποσό, δηλ. 75,8 εκατομμύρια ευρώ σε τρέχουσες τιμές για το 2007.

3.2. Δαπάνες εκτός του δημοσιονομικού πλαισίου 2007-2013

Υπάρχει αριθμός μέσων εκτός των ανωτάτων ορίων των δαπανών που συμφωνήθηκαν στο δημοσιονομικό πλαίσιο 2007-2013. Αυτά τα μέσα δίνουν τη δυνατότητα ταχείας αντίδρασης σε εξαιρετικές ή απρόβλεπτες περιστάσεις, και προσφέρουν εντός ορισμένων ορίων κάποια ευελιξία πέραν των συμφωνηθέντων ανωτάτων ορίων των δαπανών:

- το αποθεματικό επείγουσας βοήθειας, το οποίο μπορεί να αποδεσμευθεί μέχρι ενός ανώτατου ποσού 221 εκατομμυρίων ευρώ ετησίως σε τιμές του 2004, ή 234,5 εκατομμυρίων ευρώ το 2007 σε τρέχουσες τιμές (1744 εκατομμύρια ευρώ για όλη την περίοδο σε τρέχουσες τιμές)·

- το Tαμείο Αλληλεγγύης της ΕΕ, του οποίου το ανώτατο ετήσιο ποσό σε τρέχουσες τιμές είναι 1 δισεκατομμύριο ευρώ·

- το μέσο ευελιξίας, με μέγιστο ανώτατο ποσό σε τρέχουσες τιμές 200 εκατομμυρίων ευρώ ετησίως, συν την αναλογία των μη χρησιμοποιηθέντων ετησίων ποσών των ετών 2005 και 2006, τα οποία μπορούν να μεταφερθούν στο έτος 2007.

Επιπλέον, θα είναι δυνατό να αποδεσμεύεται ανώτατο ποσό 500 εκατομμυρίων ευρώ ετησίως σε τρέχουσες τιμές για το Ευρωπαϊκό Ταμείο προσαρμογής στην Παγκοσμιοποίηση (ΕΤΠ) με την ανάληψη ποσών από τα υπάρχοντα περιθώρια κάτω από το συνολικό ανώτατο όριο των πιστώσεων αναλήψεων υποχρεώσεων του προηγούμενου έτους, και/ή από τις ακυρωθείσες αναλήψεις υποχρεώσεων από τα προηγούμενα δύο έτη (με εξαίρεση εκείνων που αφορούν τον τομέα 1β). Για το έτος 2007, πληρούνται οι όροι για την εγγραφή του ποσού των 500 εκατομμυρίων ευρώ στον προϋπολογισμό.

4. Πραξεισ εκτος προϋπολογισμου και ιδιοι ποροι

Το τέταρτο εδάφιο του σημείου 11 της διοργανικής συμφωνίας προβλέπει ότι οι πληροφορίες που αφορούν πράξεις που δεν περιλαμβάνονται στον γενικό προϋπολογισμό και η προβλέψιμη εξέλιξη των διαφόρων κατηγοριών ιδίων πόρων ορίζονται, ενδεικτικά, σε πίνακες και ενημερώνονται κάθε χρόνο όταν γίνεται η τεχνική προσαρμογή του δημοσιονομικού πλαισίου.

Στους συνημμένους πίνακες 3.1 έως 3.2 περιλαμβάνονται αυτές οι ενημερωμένες πληροφορίες βάσει των πλέον πρόσφατων διαθέσιμων εκτιμήσεων. Αφορούν το Ευρωπαϊκό Ταμείο Ανάπτυξης (ΕΤΑ) και τη διάρθρωση των ιδίων πόρων.

ΠΑΡΑΡΤΗΜΑΤΑ

ΠΙΝΑΚΑΣ 1 ΔΗΜΟΣΙΟΝΟΜΙΚΟ ΠΛΑΙΣΙΟ 2007-2013

[pic]

ΠΙΝΑΚΑΣ 2 ΔΗΜΟΣΙΟΝΟΜΙΚΟ ΠΛΑΙΣΙΟ (ΕΕ-27) ΠΡΟΣΑΡΜΟΣΜΕΝΟ ΓΙΑ ΤΟ 2007

[pic]

ΠΙΝΑΚΑΣ 3: ΕΝΔΕΙΚΤΙΚΟ ΠΡΟΓΡΑΜΜΑ ΔΑΠΑΝΩΝ ΠΟΥ ΔΕΝ ΕΧΟΥΝ ΕΓΓΡΑΦΕΙ ΣΤΟ ΓΕΝΙΚΟ ΠΡΟΫΠΟΛΟΓΙΣΜΟ ΚΑΙ ΕΝΔΕΙΚΤΙΚΗ ΕΞΕΛΙΞΗ ΤΩΝ ΔΙΑΦΟΡΩΝ ΙΔΙΩΝ ΠΟΡΩΝ

[pic]

[1] ΕΕ C

[2] Ο μέσος ετήσιος συντελεστής ανάπτυξης για την ΕΕ-27 είναι το συνδυασμένο αποτέλεσμα των προβλέψεων ανά ομάδα κρατών μελών: 2,2% για την ΕΕ-15· 4,1% για τα δέκα κράτη μέλη που προσχώρησαν το 2004·και 5,6% για τη Βουλγαρία και τη Ρουμανία.